钦定古今图书集成/明伦汇编/宫闱典/第073卷 > 《硕德赋》后唐徐铉
## 钦定古今图书集成/明伦汇编/宫闱典/第073卷 > 《硕德赋》后唐徐铉

“惟先王之建国，体皇极而垂制，仰则观于辰象，俯则
察于地义。”前星为帝座之辅，《苍震》乃少阳之位。非明
德与茂亲，不足应兹主器。“故万邦以贞，而本枝百世。
是必天锡嘉祉，神输百祥，山河资其正气，日月分其
融光，膺期运以载诞，配乾坤而永昌”者也。惟我储后，
昭明峻德，黄裳元吉，沉潜刚克。钩深致远，曾莫挹其
津涯，问安视膳，每或形于颜色。在昔冲让，高追泰伯，
乃剖麟符，保釐东宅，受道师傅，稽疑典册，化自诚心，
风行邦国。乃拥干旌，南徐之城，左抚句吴，前对敬亭，
京师河润，盛德日新，其畏如夏，其惠如春。谢傅围碁，
静一方之沴气；条侯高卧，息万里之惊尘。令问孔昭，
元功莫二，人情不可以久郁，皇统不可以终避。乃畏
天命，允兹储贰。鸣玉轪以徐来，与春郊而总至。龙楼
雾廓，鸡戟风生，珍符叠委，和气交迎。百度以之而式
序，多垒以之而载清。史书有年，衢传颂声。岂人事之
协赞，信宗祊之降灵。于是元圃凝阴，瑶山密雪。宣猷
之缇幕半下，濛氾之曾冰乍结。爰书庆诞之日，始过
嘉平之节。丽正晨启，重明夙设。调护之客，娱侍之臣，
峨冠炜煜，佩玉璘玢。咸稽首再拜，献多福于万春。有
宫坊之下吏，乃捧觞而进称曰：“自古圣贤，率由辅导。
伊徇名与课寔，故成败之异效。粤若成王。《史》《佚》《周》《召》，
左右前后，惟仁与孝。靡过不举，无善不告。兹君臣之
一体，故风声之克邵。降及后世，亦慎厥初。寔聘四老，
复延”二疏，咸由古道，以佑皇储。若乃正和戾园，有思
台博望之盛；贞观承乾，有元龄魏徵之重。或有其礼
而无人，或有其人而不用。何择祸之忘轻，信非贤而
罔共。英英副君，鉴古知今。百揆在乎手，万务经其心。
朝廷之所寄者重，苍生之所望者深。既赏兴王之谏，
亦访百官之箴。故曰：“生民在勤，好问则裕”；不躬不亲，
人将孰信。一游一豫，乐有常度。节八音以道其和平，
调五味以适其喜怒。情义兼于家国，故知无不为；爱
敬及于君亲，故惟道是谕。俭以足用，而施舍不可行，
仁以接物，而刑罚不可具。冗官宜省，而才不可遗，疆事渐宁，而备不可去。居安思危，睹灾而惧。上分一人
之忧，以成天下之务。俾中外之禔福，与宗祧而永固。
伊下臣之不佞，蒙国士之殊遇。实含和而吐颂，岂登
高之能赋。愿降鉴于刍荛，庶效诚于尘雾。